Aanlyn wiele: Naspers-transaksie in gedrang | Netwerk24
Aanlyn wiele: Naspers-transaksie in gedrang
Deur Elvira Wood 09 Oktober 2019 09:05
WeBuyCars se aanlynplatform.Foto: Skermgreep
Die aanlyn voertuighandelaar Weelee wil sy stem laat hoor in die Mededingingstribunaal se verhoor oor WeBuyCars en AutoTrader se beplande samesmelting.
Weelee, wat net soos WeBuyCars en AutoTrader voertuie aanlyn verkoop, is ongelukkig oor ’n moontlike samesmelting tussen dié twee.
MIH eCommerce, die beheermaatskappy van AutoTrader, wil dié maatskappy met WeBuyCars saamsmelt.
MIH eCommerce word deur Naspers beheer.
Die Mededingingskommissie, wat enige groot samesmeltings oorweeg voordat dit na die Mededingingstribunaal gestuur word vir ’n finale besluit, het reeds in Mei vanjaar gesê hy beveel aan dat die samesmelting verbied word.
Die kommissie sê hy glo dit sal mededinging in dié sektor benadeel.
MIH eCommerce en WeBuyCars staan die kommissie se besluit teen. Die saak dien op 14 Oktober voor die tribunaal.
Dit is juis hier waar Weelee sy stem wil dik maak.
Weelee het aan die begin van Oktober ’n aansoek by die tribunaal ingedien dat hy as deelnemer aan die verrigtinge erken word.
Weelee voer aan hoewel die kommissie hom as getuie geroep het, dit hom nie genoeg insette gee om sy eie belange te beskerm nie.
Die tribunaal het dié aansoek goedgekeur:
Weelee het dus nou toegang tot die kommissie se rekords en enige ander dokumente wat deur die onderskeie partye ingedien is;
Sy uitvoerende hoof kan getuig; en
Hy kan getuies van die partye wat wil saamsmelt, onder kruisverhoor neem.
Van die voorwaardes wat die tribunaal gestel het, is dat Weelee enige vertroulikheidsklousules moet respekteer en dat sy deelname nie die tribunaal se tydskedule nadelig moet beïnvloed nie.
Media24 is ’n filiaal van Naspers. Netwerk24 is ’n produk van Media24.
Meer oor: Weelee | Mih Ecommerce | Autotrader | Webuycars | Motorhandelaar | Maatskappye | Motors
Prosus dalk $100 miljard werd